Direktiva Komisije 2004/13/ES

z dne 29. januarja 2004

o spremembi Direktive 2002/16/ES o uporabi nekaterih epoksi derivatov v materialih in izdelkih, namenjenih za stik z živili

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/109/EGS z dne 21. decembra 1988 o približevanju zakonodaje držav članic v materialih in izdelkih, namenjenih za stik z živili [1], in zlasti člena 3 Direktive,

po posvetovanju z Evropsko agencijo za varnost hrane,

ob upoštevanju naslednjega:

(1) Direktiva Komisije 2002/16/ES z dne 20. februarja 2002 o uporabi nekaterih epoksi derivatov v materialih in izdelkih, namenjenih za stik z živili [2], določa nekatera pravila, ki se uporabljajo za uporabo/prisotnost 2,2-bis(4-hidroksifenil)propan bis(2,3-epoksipropil)etra ("BADGE"), bis(hidroksifenil)metan bis(2,3-epoksipropil)etra ("BFDGE"), novolac glicidil etra ("NOGE") in nekaterih njihovih derivatov, v materialih in izdelkih, namenjenih za stik z živili.

(2) Navedena direktiva predvideva, da se pri proizvodnji takšnih materialov in izdelkov sme BADGE uporabljati/biti prisoten le do 31. decembra 2004.

(3) Znanstveni odbor za prehrano (SCF) je zahteval toksikološke podatke, kar bo omogočilo ocenitev BADGE v določenih rokih. SCF je prav tako zahteval, da je nove toksikološke podatke treba dostaviti zaradi ocenitve možne rakotvornosti kloriranih derivatov, vključenih v količinsko omejitev, ki naj se uporabi za migracije za BADGE, predvidene v Prilogi I k Direktivi 2002/16/ES.

(4) SCF je 4. decembra 2002 upošteval negativne rezultate o možni rakotvornosti kloriranih derivatov za BADGE in nizko izpostavljenost evropskega potrošnika BADGE-u kot posledico znatnega zmanjšanja vsebnosti BADGE, ugotovljenega v živilih v pločevinkah v okviru nedavnih poizvedb, ki so jih opravile države članice in Skupno raziskovalno središče Evropske komisije. Zato je sprejemljivo, da se podaljša začasno dovoljenje za BADGE za eno leto do pridobitve novih toksikoloških podatkov in njihove ocene Evropske agencije za varnost hrane.

(5) Direktiva 2002/16/ES določa, da se zahteve navedene direktive za BADGE, BFDGE in NOGE ne uporabljajo za materiale in izdelke, obložene s površinskimi premazi, in za lepila, ki pridejo v stik z živili pred 1. marcem 2003. Navedeni materiali in izdelki se lahko dajejo še naprej v promet pod pogojem, da je na materialih in izdelkih naveden datum polnjenja. Zaradi nedvoumne razlage, kako je datum polnjenja treba uporabiti pri materialih in izdelkih, je primerno zagotoviti, da se ta datum lahko nadomesti z "uporabno najmanj do", kakor je predvideno z Direktivo 2000/13/ES Evropskega parlamenta in Sveta [3], ali z drugo označbo, kakor je številka serije, zahtevana z Direktivo Sveta 89/396/EGS [4], za živila, pakirana v takih materialih ali izdelkih. Zato je torej treba določiti povezavo med tako označbo in datumom polnjenja, da se slednja lahko vedno identificira.

(6) Direktivo 2002/16/ES je torej treba ustrezno spremeniti.

(7) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Direktiva 2002/16/ES se spremeni:

1. v drugem odstavku člena 2 se datum "31. december 2004" nadomesti z datumom "31. december 2005";

2. člen 5 se nadomesti z:

"Člen 5

1. Členi 2, 3 in 4 se ne uporabljajo za materiale in izdelke iz točk (b) in (c) drugega pododstavka člena 1(1), ki pridejo v stik z živili pred 1. marcem 2003.

Navedeni materiali in izdelki se lahko dajejo v promet pod pogojem, da je na materialih in izdelkih naveden datum polnjenja. Vendar se datum polnjenja lahko nadomesti z drugo označbo pod pogojem, da ta označba omogoča identifikacijo datuma polnjenja. Na zahtevo mora biti datum polnjenja na voljo pristojnim organom in katerikoli osebi, ki uveljavlja zahteve te direktive.

2. Odstavek 1 se uporablja brez poseganja v zahteve Direktive 2000/13/ES.".

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 29. januarja 2005. Besedilo teh predpisov takoj predložijo Komisiji skupaj s korelacijsko tabelo med predloženimi predpisi in to direktivo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropskih unije.

Člen 4

Ta direktiva je naslovljena na države članice.

V Bruslju, 29. januarja 2004

Za Komisijo

David Byrne

Član Komisije

[1] UL L 40, 11.2.1989, str. 38.

[2] UL L 51, 22.2.2002, str. 27.

[3] UL L 109, 6.5.2000, str. 29.

[4] UL L 186, 30.6.1989, str. 21.

--------------------------------------------------